Predkladacia správa

 
Ministerstvo kultúry Slovenskej republiky vypracovalo návrh zákona o poskytovaní dotácií v pôsobnosti Ministerstva kultúry a cestovného ruchu Slovenskej republiky podľa Plánu legislatívnych úloh vlády SR na rok 2010, ktorý bol schválený uznesením vlády Slovenskej republiky č. 932 zo 16. decembra 2009 a podľa ktorého má Ministerstvo kultúry Slovenskej republiky predložiť predmetný návrh zákona na rokovanie vlády SR v mesiaci jún 2010. 
            Dôvodom na vypracovanie predmetného návrhu zákona je ustanovenie § 37d ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 383/2008 Z. z., podľa ktorého právne vzťahy pri poskytovaní dotácií podľa doterajších predpisov musia byť zosúladené s § 8a ods. 1 a 3 až 6 predmetného zákona najneskôr k 1. januáru 2011, inak dotáciu po 1. januári 2011 nemožno poskytnúť. Uznesením vlády SR č. 351 z 28. mája 2008 k návrhu zákona, ktorým sa mení a dopĺňa zákon č. 523/2004 Z. z. rozpočtových pravidlách verejnej správy a o zmene a doplnení niektorých zákonov v znení neskorších predpisov, vláda uložila ministrom v úlohe B. 1 legislatívne upraviť poskytovanie dotácií vo svojej vecnej pôsobnosti podľa návrhu zákona do 31. decembra 2010. 
            Návrh zákona je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami, ktorými je Slovenská republika viazaná ako aj právom Európskej únie. 
 
Návrh zákona nebude mať vplyv na štátny rozpočet, verejné financie, obyvateľov, hospodárenie podnikateľskej sféry a iných právnických osôb, zamestnanosť, environmentálny vplyv, ani vplyv na informatizáciu spoločnosti.
 
Návrh zákona bol  v lehote od 14. mája 2010 do 7.júna 2010 predmetom medzirezortného pripomienkového konania. Z povinne pripomienkujúcich subjektov uplatnilo štyri (4) zásadné  pripomienky Ministerstvo financií Slovenskej republiky, s ktorým sa dňa 9. júna 2010 uskutočnilo rozporové konanie na Ministerstve kultúry Slovenskej republiky. Ministerstvo kultúry prepracovalo návrh zákona v súlade s pripomienkami a predložilo ho opakovane Ministerstvu financií Slovenskej republiky, ktoré  predložený  prepracovaný návrh zákona považuje za dostatočný a  zásadné pripomienky Ministerstva financií Slovenskej republiky k tomuto návrhu zákona za akceptované.  

Pracovné pripomienky Sekcie vládnej legislatívy Úradu vlády Slovenskej republiky zo dňa 21.7.2010 k návrhu zákona o poskytovaní dotácii v pôsobnosti Ministerstva kultúry a cestovného ruchu Slovenskej republiky boli zapracované do návrhu zákona.